Vrou sterf ná rowers op motor losbrandArgieffoto Die polisie in Limpopo is steeds op soek na gewapende rowers wat Woensdag twee mense in ŉ voertuig voor ŉ huis in Musina geskiet het. Een van die slagoffers is doodgeskiet. Baie min inligting oor die presiese gebeure is tans beskikbaar, maar volgens kol. Moatshe Ngoepe, woordvoerder van die polisie, word daar vermoed dat ŉ groep gewapende rowers die paar voor die huis oorval en beroof het. “Die polisie is in kennis gestel en het hulle na die toneel gehaas. By hul aankoms het hulle ŉ voertuig in die middel van die straat aangetref met koeëlgate deur die voorruit,” sê Ngoepe. “Twee mense is geskiet en is na ŉ hospitaal gehaas, maar by hul aankoms by die hospitaal is ŉ 37-jarige vrou dood verklaar.” Ngoepe sê voorlopige inligting dui daarop dat die verdagtes die slagoffers van geld en selfone beroof het voordat hulle in twee voertuie van die toneel gevlug het – ŉ Ford Focus en ŉ BMW. Enige inligting wat die polisie in hul ondersoek kan help, kan by kapt. Richard Boshomane aangemeld word by 079 894 5501 of Stop Misdaad by 08600 10111.